មហា​សន្និបាត​គណបក្ស​សាធារណរដ្ឋ​គូស​បញ្ជាក់​ច្បាប់​និង​សណ្តាប់​ធ្នាប់​ ហើយ​មើល​ស្រាល​វិបត្តិ​កូវីដ១៩​
ពួក​អ្នក​ឃោសនា​បោះឆ្នោត​ឱ្យ​លោក​ប្រធានាធិបតី​ Donald Trump ​(ដូណាល់ត្រាំ)​ជាប់​ឆ្នោត​ជា​ថ្មី​បាន​យក​«ច្បាប់​និង​សណ្តាប់​ធ្នាប់»​ជា​ប្រធាន​បទ​ស្នូល​នៅ​ក្នុង​មហា​សន្និបាត​គណបក្ស​សាធារណ​រដ្ឋ​កាលពី​សប្តាហ៍​ទី​បួន​ខែ​សីហា​ដោយ​ផ្តោត​ការ​យក​ចិត្ត​ទុកដាក់​លើ​ឧប្បត្តិហេតុ​នៃ​អំពើ​ហិង្សា​និង​ការបំផ្លាញ។
វ៉ាស៊ីនតោន — មហាសន្និបាតជាតិនៃគណបក្សសាធារណរដ្ឋបាននិយាយអំពីប្តីប្រពន្ធស្បែកសពីរនាក់ជាអ្នកមានធនធានច្រើនដែលបានត្រូវគេថតរូបឃើញពួកគេឈរនៅខាងក្រៅផ្ទះពួកគេនៅក្នុងទីក្រុង St. Louis ភ្ជង់កាំភ្លើងដាក់ពួកបាតុករនៃចលនាជីវិតពួកជនស្បែកខ្មៅសំខាន់ Black Lives Matter ដែលដើរកាត់ក្លោងទ្វារសហគមន៍ពួកគេកាលពីខែមិថុនា។ លោក Mark McCloskey ដែលជាអ្នកគាំទ្រលោកTrumpនិយាយថា៖ «គ្មាននរណាម្នាក់ក្នុងហ្វូងមនុស្សគ្មានសណ្តាប់ធ្នាប់ដែលយើងបានឃើញនៅផ្ទះរបស់យើងនេះ បានត្រូវចោទប្រកាន់ពីបទព្រហ្មទណ្ឌទេ។ តើលោកអ្នកដឹងទេ នរណាបានត្រូវចោទប្រកាន់ គឺពួកយើង។ អាជ្ញាធរបានចោទប្រកាន់យើងពីបទឧក្រិដ្ឋ ដែលយើងហ៊ានការពារផ្ទះរបស់យើង»។ រដ្ឋអាជ្ញាបានចោទប្រកាន់ប្តីប្រពន្ធពីរនាក់នេះពីបទប្រើកាំភ្លើងដោយខុសច្បាប់។ ហេតុការណ៍នេះបានគូសបញ្ជាក់អំពីការអះអាងរបស់ពួកអ្នកឃោសនាបោះឆ្នោតឱ្យលោក Trump ដែលថា បាតុកម្មទាមទារយុត្តិធម៌ខាងពូជសាសន៍កំពុងរាលដាល ហើយជាការគំរាមកំហែងកើនឡើងដល់សុវត្ថិភាពសាធារណៈផងដែរ។ ក្នុងអាទិត្យទីបួននៃខែសីហា បាតុកម្មហិង្សាបានកើតមានឡើងនៅក្នុងក្រុង Kenosha រដ្ឋ Wisconsin  នៅក្រោយប៉ូលិសស្បែកសបានបាញ់បុរសស្បែកខ្មៅម្នាក់នៅជិតកូនបុរសនោះ កាលពីថ្ងៃអាទិត្យទី១៦សីហា។ ពួកបាតុករបានលួចទំនិញ និងបានដុតកន្លែងជំនួញនៅកណ្តាលទីក្រុង។ កាលពីថ្ងៃពុធទី២៦សីហា មនុស្សបីនាក់បានត្រូវបាញ់ហើយពីរនាក់បានស្លាប់។ លោក Joe Biden (ចូ បៃដិន) បេក្ខជនប្រធានាធិបតីខាងគណបក្សប្រជាធិបតេយ្យបានអំពាវនាវឱ្យមានកំណែទម្រង់ប៉ូលិសដើម្បីបញ្ចប់អ្វីដែលលោកនិយាយថា ជាការរើសអើងពូជសាសន៍ជាប្រព័ន្ធ។ លោកក៏បានបរិហាររិះគន់បាតកម្មឃោរឃៅហើយជំទាស់នឹងកិច្ចខិតខំប្រឹងប្រែងបន្ថយមូលនិធិសម្រាប់ប៉ូលិស។ យ៉ាងណាក៏ដោយ ក៏ពួកវាគ្មិននៅក្នុងមហាសន្និបាតគណបក្សសាធារណរដ្ឋបានចោទប្រកាន់លោក Biden និងគណបក្សលោកថា កាន់ជើងពួកជ្រុលនិយមហិង្សា ហើយថា ប្រឆាំងពួកប៉ូលិសដើម្បីធ្វើឱ្យប្រាកដថា លោកមានការគាំទ្រពីក្រុមជនជាតិអាមេរិកាំងស្បែកខ្មៅ។ អ្នកស្រី Kimberly Guilfoyle ដែលជាមន្ត្រីធ្វើការឃោសនាបោះឆ្នោតឱ្យលោក Trump បាននិយាយថា៖ «ពួកប្រជាធិបតេយ្យនឹងដកប្រាក់កាសរុះរើ និងបំផ្លាញក្រុមអ្នកពង្រឹងច្បាប់នៃប្រទេសអាមេរិក។ នៅពេលលោកអ្នកមានបញ្ហាហើយត្រូវការប៉ូលិស សូមកុំពឹងពាក់លើពួកប្រជាធិបតេយ្យ»។ ច្បាប់និងសណ្តាប់ធ្នាប់ជាបញ្ហាមួយដែលបានធ្វើឱ្យពួកសាធារណរដ្ឋឈ្នះឆ្នោត។ លោក Richard Nixon បានឈ្នះឆ្នោតប្រធានាធិបតីកាលពីឆ្នាំ១៩៦៨។ ជ័យជម្នះនេះ មួយផ្នែកដោយលោកបានសន្យាការពារសុវត្ថិភាពសាធារណៈនៅពេលបាតុកម្មខាងពូជសាសន៍ និងប្រឆាំងនឹងសង្គ្រាមវៀតណាមបានកើតមាននៅទូទាំងប្រទេស។ ក៏ប៉ុន្តែទោះជាយ៉ាងណាក៏ដោយ ក៏ពួកសេរីនិយម និងក្រុមប្រជាធិបតេយ្យនិយាយថាលោក Trump មិនអាចគេចផុតពីការទទួលខុសត្រូវដល់ភាពតានតឹងក្នុងពេលបច្ចុប្បន្ននេះបានទេ។ អ្នកស្រី Lanae Erickson ដែលជាអ្នកវិភាគនយោបាយនៃអង្គការ Third Way បាននិយាយថា៖ «លោក Trump ជាប្រធានាធិបតីកំពុងកាន់តំណែង។ ដូច្នេះប្រសិនបើមានចលាចលនៅពេលនេះ គេត្រូវបន្ទោសលោក។ លោកមិនមែនជាអ្នកនឹងដោះស្រាយបញ្ហានេះបានទេ»។ លោក Trump ក៏ត្រូវបានរិះគន់ដែរអំពីការប្រើក្រុមអ្នកពង្រឹងច្បាប់របស់លោក។ កាលពីខែមិថុនា ក្រុមមន្ត្រីសហព័ន្ធបានប្រើកំប៉ុងបាញ់សារធាតុធ្វើពីប្រេង និងម្រេចធ្វើឱ្យផ្សារភ្នែកដើម្បីបង្ខំបណ្តេញក្រុមបាតុករសន្តិវិធីនៅខាងក្រៅសេតវិមាន។ មិនយូរប៉ុន្មាន បន្ទាប់មកលោក Trump បានដើរទៅកាន់វិហារគ្រឹស្តសាសនាមួយដោយឆ្លងផ្លូវដើម្បីថតរូប ដោយលោកកាន់សៀវភៅគម្ពីរសាសនាគ្រឹស្តលើកឡើងលើ។ ប្រធានាធិបតីរូបនេះក៏បានបញ្ជូនកងកម្លាំងសហព័ន្ធទៅកាន់ក្រុងឯទៀតៗក្នុងស.រ.អា.ដែលនៅទីទាំងនោះពួកប៉ូលិសបានប៉ះទង្គិចជាមួយពួកបាតុករ។ លោក Matt Grossman ដែលជាអ្នកវិភាគនិយាយថាការគូសបញ្ជាក់ជាថ្មីរបស់លោក Trump អំពីច្បាប់និងសណ្តាប់ធ្នាប់ជះឥទ្ធិពលមិនល្អដល់កិច្ចខិតខំប្រឹងប្រែងរបស់លោកក្នុងការស្វែងរកការគាំទ្រពីពលរដ្ឋអាមេកាំង ដោយលោកបានអួតអំពីវិធានការសេដ្ឋកិច្ចរបស់លោកនិងកំណែទម្រង់យុត្តិធ៌មទាក់ទិននឹងឧក្រិដ្ឋកម្ម។ លោក Matt Grossman ដែលជាសាស្ត្រាចារ្យវិទ្យាសាស្ត្រនយោបាយនៅឯសាកលវិទ្យាល័យរដ្ឋ Michigan បាននិយាយថា៖ «ដូច្នេះការធ្វើដូច្នេះជាការវិលទៅកាន់វិធានការជាទម្លាប់តឹងរ៉ឹងលើឧក្រិដ្ឋកម្ម ដោយបោះបង់គោលជំហរសំខាន់»។ ខណៈក្រុមប្រជាធិបតេយ្យនិយាយថា ការគូសបញ្ជាក់របស់លោក Trump លើច្បាប់និងសណ្តាប់ធ្នាប់គឺជាការព្យាយាមបង្វែរការផ្តោតការយកចិត្តទុកដាក់អំពីបរាជ័យរបស់រដ្ឋបាលលោកក្នុងការទប់ទល់នឹងការរាតត្បាតជាសាកលនៃជំងឺកូវីដ១៩នោះ ពួកអ្នកគាំទ្រលោកនិយាយបង្ហាញហេតុផលថា ការគូសបញ្ជាក់នេះឆ្លុះបញ្ចាំងការខ្វាយខ្វល់ច្រើនឡើងៗរបស់សាធារណជនអំពីចលាចលខាងពូជសាសន៍នៅក្នុងប្រទេស៕